Întâmplările şocante continuă la Liceul Tehnologic special nr. 1 George Bariţiu. Sâmbătă seară, un tânăr a postat pe profilul său de Facebook o filmare de circa 3 minute în care surprinde o bătaie crâncenă care, spune el, s-a petrecut pe holurile acestei şcoli.

În imaginile deosebit de dure poate fi văzut un adolesent care-l bate pe un altul, sare cu picioarele pe el în timp ce victima se afla la pământ, îl pălmuieşte şi apoi îl strânge de gât până când cineva îi strigă "Bă, îl omori!" şi "Nu-l strânge de gât, mă! Lasă-l!".

La bătaie au asistat mai mulţi adolescenţi, unul singur, cel cu camera, intervenind pentru a-i despărţi. Din contră, ceilalţi priveau amuzaţi faptele agresorului.

La un moment dat, după intervenţia tânărului care a filmat scena, adolescentul bătut s-a ridicat de pe jos şi, încurajat de ceilalţi, a sărit să dea şi el, însă n-a prea reuşit, ci a primit din nou lovituri. În acelaşi video, mai mulţi tineri îl ameninţă pe băiatul bătut şi-l aleargă pe coridoare.

Tânărul, Ionuţ Abrudan, care a postat, sâmbătă, filmarea a subliniat că nici profesorii nici supraveghetorii nu văd ce se întâmplă sub nasul lor şi a scris că elevii "se pot omorî între ei". Potrivit informaţiilor disponibile pe profilul său, Ionuţ a învăţat şi el la Liceul George Bariţiu şi este controlor pe tramvai.

El a postat din nou clipul duminică pe Facebook după ce, probabil, reţeaua de socializare a blocat prima postare.

Deocamdată nu este clar când anume a fost filmată întâmplarea. BIHOREANUL a încercat să afle mai multe de la autorul postării, însă, până la transmiterea acestei ştiri, fără rezultat.

Reprezentanţii Inspectoratului Şcolar Judeţean spun că urmează o anchetă. "IŞJ nu a primit nicio sesizare sau vreo informare de la unitatea de învăţământ în acest caz. Ne-am autosesizat şi luni o echipă de inspectori va verifica informaţiile din spaţiul public şi faptele surprinse în video, inclusiv cu identificarea celor implicaţi", a precizat, la solicitarea BIHOREANULUI, Claudiu Damian, purtătorul de cuvânt al IŞJ Bihor.

Cazul a ajuns şi în atenţia poliţiştilor orădeni, după cum spune ofiţerul de presă al Inspectoratului de Poliţie al judeţului Bihor, Ioana Lascău. "Din verificările făcute, în prezent nu există depusă vreo plângere penală sau sesizare în legătură cu incidentul de la Liceul tehnologic special George Bariţiu. Însă ca urmare a articolelelor de presă apărute, poliţiştii de proximitate de la Poliţia municipiul Oradea s-au sesizat şi fac cercetări în cauză iar în funcţie de rezultatul acestora se vor lua măsuri legale în consecinţă", a declarat Lascău.

După cum se ştie, Liceul Tehnologic special nr. 1 George Bariţiu din Oradea a fost,în ultimele luni, ţinta unor acuzaţii grave.

La finele lunii octombrie, BIHOREANUL arăta cum, în curtea liceului, unde trebuiau să fie supraveghetori, un adolescent în vârstă de 17 ani a întâlnit doi tineri instituţionalizaţi, cu probleme psihice şi l-a obligat, cu bătaie, pe unul să-i facă celuilalt sex oral.

Ulterior, sesizat de părintele unui elev, senatorul USR Vlad Alexandrescu, fost ministru al Culturii în Guvernul Cioloş, a alertat Parchetul Bihor, Avocatul Poporului şi Autoritatea Naţională pentru Protecţia Drepturilor Copilului şi Adopţie, susținând că în această şcoală elevii sunt "educaţi" cu electroşocuri de către agenţii de pază.

A doua zi după acuzaţiile senatorului, IŞJ a anunţat destituirea directorului liceului, Tiberiu Sîncelean, şi adjunctei Mariana Şandor. După încă o zi, şeful IŞJ Bihor, Alin Novac Iuhas, a concluzionat însă că primele verificări făcute arată că la Bariţiu "nu au avut loc aceste forme de violenţă fizică", directorii fiind demişi doar pentru că nu au respectat "anumite obligaţii din contractul de management".

După demiterea lui Sîncelean, Liceul Tehnologic special nr. 1 George Barițiu este condus de Ileana Varga.